દેવલીની બન્ને દીકરી ગામમાં જ પરણેલી ને બન્નેના લવ મૅરેજ! જોકે એ લોકો નાત જાત કે સંબંધને એટલું મહત્ત્વ ન આપે. એકદમ મોડર્ન. ગમે ત્યાં સુધી સાથે રહેવાનું ને ન ગમે તો છોડીને બીજે વસી જવાનું. એક દીકરી તરફથી બિલકુલ ચિંતા નહોતી ત્યારે બીજી દીકરીનો વર દારૂડિયો નીકળ્યો એટલે દેવલીએ એને પોતાની સાથે રાખી ને એનાં બન્ને બાળકોની જવાબદારી પણ ખૂબ નિભાવી તે એટલે સુધી, કે દેવલીએ ચોથી પેઢી પણ જોઈ નાંખી! ત્રણેય એના પૈસે મોજ કરતાં રહ્યાં. દેવલીએ દીકરીનાં બાળકો ને એમનાં બાળકોમાં જ પોતાનું સુખ અને સર્વસ્વ જોયું. દીકરીનો દીકરો રમેશ પણ મન થાય ત્યારે કામ પર જતો નહીં તો રખડ્યા કરતો. દેવલી પાસેથી અવારનવાર બસો–ત્રણસો રૂપિયા કઢાવી જતો. દેવલીની હાલત પર મને દયા પણ આવતી અને પોતાની મહેનતના પૈસા એને આમ ચૂપચાપ લૂંટાવતી જોઈને એના પર ગુસ્સો પણ ખૂબ આવતો.